Ανάλυση και κατάρτιση εκθέσεων σχετικά με τις εξελίξεις πολιτικής

Δημοσιεύθηκε και παρουσιάστηκε στους γενικούς διευθυντές αρμόδιους για την ΕΕΚ στην Κύπρο η έκθεση του Κέντρου με τίτλο Trends in VET policy in Europe 2010-12: Progress towards the Bruges Communiqué (Τάσεις στον τομέα της πολιτικής ΕΕΚ στην Ευρώπη 2010-2012: Πρόοδος προς την κατεύθυνση του ανακοινωθέντος της Bruges). Το Κέντρο παρείχε επικαιροποιημένες πληροφορίες σχετικά με τα συστήματα ΕΕΚ, καθώς και νέα σχετικά με πρωτοβουλίες και πολιτικές εξελίξεις στα κράτη μέλη. Αρκετά μηνιαία στατιστικά δελτία, τα οποία περιλαμβάνουν δεδομένα από ολόκληρη την Ευρώπη, επικεντρώθηκαν στην εκτίμηση του αντικτύπου της κρίσης. Προκειμένου να ανταποκριθεί στο αίτημα της Ευρωπαϊκής Επιτροπής για συστηματική ανάλυση ανά χώρα των εξελίξεων στον τομέα της ΕΕΚ για το «ευρωπαϊκό εξάμηνο», το Κέντρο αναπροσανατόλισε τις εργασίες του και δρομολόγησε την κατάρτιση των δημοσιεύσεων «Spotlight on VET» (Ματιές στην ΕΕΚ) για όλες τις χώρες. Για τις συναντήσεις των γενικών διευθυντών αρμόδιων για την ΕΕΚ, στο πλαίσιο της δανικής και της κυπριακής προεδρίας, εκπόνησε επισκόπηση των εξελίξεων στον τομέα της συνεργασίας επιχειρήσεων στο πλαίσιο της ΕΚΚ, καθώς και ενημερωτικό σημείωμα με τίτλο Διαπερατότητα συστημάτων εκπαίδευσης και κατάρτισης: λιγότερα εμπόδια, περισσότερες ευκαιρίες.

Κοινά ευρωπαϊκά εργαλεία, προσόντα και μαθησιακά αποτελέσματα

Το Κέντρο συντόνισε τη συμβουλευτική ομάδα του ευρωπαϊκού πλαισίου επαγγελματικών προσόντων (ΕΠΕΠ) (European Qualifications Framework, EQF) από κοινού με την Ευρωπαϊκή Επιτροπή και κατάρτισε (από κοινού) 23 έγγραφα αναφοράς που αποτέλεσαν τη βάση συζητήσεων προσανατολισμού. Στο ενημερωτικό σημείωμα με τίτλο Τα πλαίσια επαγγελματικών προσόντων στην Ευρώπη, εργαλεία διαφάνειας και αλλαγής, το οποίο δημοσιεύθηκε ενόψει της συνεδρίασης των γενικών διευθυντών αρμόδιων για την ΕΕΚ στην Κύπρο, συνοψίστηκαν τα αποτελέσματα της τέταρτης ετήσιας έκθεσης του Κέντρου σχετικά με τις εξελίξεις στον τομέα των εθνικών πλαισίων προσόντων. Το Κέντρο ανέλυσε επίσης τις εκθέσεις δέκα χωρών, στις οποίες εξηγούν με ποιον τρόπο συνδέουν τα εθνικά προσόντα τους με το ΕΠΕΠ. Τα αποτελέσματα της τρίτης έκθεσης παρακολούθησης του ευρωπαϊκού συστήματος ακαδημαϊκών μονάδων για την επαγγελματική εκπαίδευση και κατάρτιση (ECVET) παρουσιάστηκαν κατά τη συνεδρίαση των γενικών διευθυντών αρμόδιων για την ΕΕΚ στην Κύπρο. Η στήριξη προς το ευρωπαϊκό πλαίσιο αναφοράς για τη διασφάλιση της ποιότητας στην επαγγελματική εκπαίδευση και κατάρτιση (EQAVET) συνεχίστηκε. Η χρήση του ιστοτόπου του Europass, τον οποίο διαχειρίζεται το Κέντρο, από τους νέους της Ευρώπης παρουσιάζει συνεχή αύξηση. Από τη δημιουργία του έχουνκαταγραφεί σχεδόν 60 εκατομμύρια επισκέψεις (2012: 14,8 εκατομμύρια, 2011: 12,9 εκατομμύρια) και οι χρήστες έχουν συμπληρώσει σε απευθείας σύνδεση 25 εκατομμύρια βιογραφικά σημειώματα (2012: 8,3 εκατομμύρια, 2011: 5,8 εκατομμύρια). Η μελέτη με τίτλο Curriculum reform in Europe: the impact of learning outcomes (Μεταρρύθμιση του προγράμματος σπουδών στην Ευρώπη: ο αντίκτυπος των μαθησιακών αποτελεσμάτων) δημοσιεύθηκε και συζητήθηκε στο πλαίσιο διεθνούς εργαστηρίου. Την περίοδο 2011-12, το Κέντρο συντόνισε 215 επισκέψεις μελέτης για 2 448 ειδικούς από 33 χώρες. Οι μελέτες αντικτύπου υπογραμμίζουν το υψηλό ποσοστό ικανοποίησης (96 %).

Εκπαίδευση ενηλίκων και μεταβάσεις

Η μελέτη με τίτλο Adult learning in the workplace: skill development to promote innovation in enterprises (Εκπαίδευση ενηλίκων στον χώρο εργασίας: ανάπτυξη δεξιοτήτων για την προαγωγή της καινοτομίας στις επιχειρήσεις) δημοσιεύθηκε με την ευκαιρία εργαστηρίου με αυτό το αντικείμενο. Το Κέντρο συνέβαλε στο Ευρωπαϊκό έτος για την ενεργό γήρανση διοργανώνοντας εργαστήριο για τη διατήρηση της απασχολησιμότητας μέσω της μάθησης στο πλαίσιο της διάσκεψης της ΓΔ EAC «One Step Up in later life» (Βήματα προόδου στο τέλος της σταδιοδρομίας). Δημοσίευσε επίσης το έγγραφο Working and ageing – the benefits of investing in an ageing workforce (Εργασία και γήρανση – Τα οφέλη της επένδυσης στο γηράσκον εργατικό δυναμικό). Τρεις δημοσιεύσεις επικεντρώθηκαν στη χρηματοδότηση και άλλα κίνητρα για τη συνεχιζόμενη επαγγελματική εκπαίδευση και κατάρτιση (ΣΕΕΚ). Προκειμένου να στηρίξει την ενσωμάτωση των νέων στην αγορά εργασίας, το Κέντρο συνεισέφερε στην εκδήλωση που πραγματοποιήθηκε με πρωτοβουλία της Γερμανίας για τη σύναψη συμφωνιών συνεργασίας με αρκετές χώρες στο πλαίσιο της «Ευρωπαϊκής συμμαχίας για θέσεις μαθητείας». Η συνεισφορά του Κέντρου βασίστηκε επίσης σε στοιχεία που περιέχονται στην έκθεση From education to working life – The labour market outcomes of VET (Από την εκπαίδευση στην επαγγελματική ζωή – Τα αποτελέσματα της ΕΕΚ στην αγορά εργασίας).

Ανάλυση δεξιοτήτων

Το Κέντρο παρουσίασε τις τελευταίες προβλέψεις του όσον αφορά την προσφορά και τη ζήτηση δεξιοτήτων στην ΕΕ για την περίοδο 2010-2020 στο ενημερωτικό σημείωμα με τίτλο Δεξιότητες: ένα στοίχημα για την Ευρώπη – Επιστροφή στην αύξηση των θέσεων εργασίας έως το 2020 με μεγαλύτερο όμως κίνδυνο αναντιστοιχίας μεταξύ προσφοράς και ζήτησης και στη δημοσίευση Future skills supply and demand in Europe – Forecast 2012 (Προσφορά και ζήτηση δεξιοτήτων στο μέλλον στην Ευρώπη – Προβλέψεις για το 2012). Το Κέντρο συνεισέφερε στο «πανόραμα» δεξιοτήτων της ΕΕ και δημοσίευσε δύο έγγραφα σχετικά με τις πράσινες δεξιότητες. Το Κέντρο συνέταξε ένα κεφάλαιο για την αναντιστοιχία δεξιοτήτων για την έκθεση της Επιτροπής με τίτλο Employment and Social Developments in Europe 2012 (Απασχόληση και κοινωνικές εξελίξεις στην Ευρώπη, 2012). Η έκθεση με τίτλο Skill mismatch: the role of the enterprise (Αναντιστοιχία δεξιοτήτων: ο ρόλος της επιχείρησης) συζητήθηκε στο πλαίσιο εργαστηρίου. Δημοσιεύθηκε επίσης ενημερωτικό σημείωμα με θέμα Πώς αποφεύγεται η απαξίωση των δεξιοτήτων; Στο πλαίσιο της πρωτοβουλίας του για τη δημιουργία ενός περιφερειακού εργαλείου για τη διευκόλυνση της πρόβλεψης δεξιοτήτων, το Κέντρο παρείχε εμπειρογνωμοσύνη στον δήμο Θεσσαλονίκης.

Αντίκτυπος των δράσεων του Κέντρου

Οι βασικοί δείκτες επιδόσεων καταδεικνύουν υψηλό αντίκτυπο των δράσεων του Κέντρου: αναφορές σε 169 έγγραφα πολιτικής της ΕΕ και σε 68 έγγραφα πολιτικής σε διεθνές επίπεδο, ορισμένα από τα οποία βασίζονταν σε μεγάλο βαθμό στις εργασίες του Κέντρου, συνεισφορές σε 26 έγγραφα πολικής της ΕΕ, 158 εκδηλώσεις στο πλαίσιο της Προεδρίας και άλλες εκδηλώσεις σε επίπεδο ΕΕ, 150 εκδηλώσεις που διοργανώθηκαν από το Κέντρο, 120 δημοσιεύσεις, 525 άρθρα στα μέσα ενημέρωσης τα οποία αναφέρονται στο έργο του Κέντρου (+ 38 %), τηλεφόρτωση 636 000 δημοσιεύσεων (+ 33 %), 415 αναφορές σε επιστημονική βιβλιογραφία, σημαντική αύξηση της παρουσίας στα μέσα κοινωνικής δικτύωσης (+ 127 % Facebook, + 170 % Twitter). Για λόγους οικονομίας, δόθηκε έμφαση στις βιντεοδιασκέψεις και χρησιμοποιήθηκε δοκιμαστικά το Skype για την πραγματοποίηση συνεντεύξεων στο πλαίσιο διαδικασιών πρόσληψης.

Για περισσότερες πληροφορίες βλέπε www.cedefop.europa.eu (ετήσια έκθεση και ετήσια έκθεση δραστηριοτήτων για το 2012).